ទឹកជំនន់​សម្លាប់​មនុស្ស​​យ៉ាងតិច​៨​នាក់​​មក​ទល់​នឹង​ថ្ងៃ​នេះ
ទឹក​ជំនន់​ឆ្នាំ​២០១៤​នេះ​កើត​មាន​ឡើង​ដោយសារ​កម្ពុជា​បាន​រង​ឥទ្ធិពល​ពី​ខ្យល់​ព្យុះ​រ៉ាមាន់សាន់​ទី​៩ ​និង​រង​សម្ពាធ​ទាប​ បួករួម​ទាំង​ខ្យល់​មូសុង។​
ភ្នំពេញ — មនុស្សចំនួនប្រាំបីនាក់បានស្លាប់ក្នុងគ្រោះទឹកជំនន់ដែលកំពុងលិចលង់ក្នុងខេត្តចំនួនប្រាំក្នុងប្រទេសកម្ពុជាមកទល់ពេលនេះ។ ទឹកជំនន់ទឹកទន្លេមេគង្គបានជន់លិចខេត្តទាំងប្រាំ រួមមានខេត្តកំពង់ចាមខេត្តត្បូងឃ្មុំ ខេត្តកណ្តាល ខេត្តក្រចេះនិងស្ទឹងត្រែងអស់រយៈពេលជាងមួយសប្តាហ៍មកហើយ។ លោកញឹម វណ្ណដា អនុប្រធានទី១នៃគណៈកម្មាធិការជាតិគ្រប់គ្រងគ្រោះមហន្តរាយមានប្រសាសន៍នៅថ្ងៃអង្គារនេះថា ទឹកជំនន់ឆ្នាំ២០១៤នេះកើតមានឡើងដោយសារកម្ពុជាបានរងឥទ្ធិពលពីខ្យល់ព្យុះរ៉ាមាន់សាន់ទី៩ និងរងសម្ពាធទាប បួករួមទាំងខ្យល់មូសុង។ ប៉ុន្តែលោករំពឹងថា ទឹកជំនន់នឹងស្រកទៅវិញក្នុងពេលប៉ុន្មានថ្ងៃខាងមុខ។ «យើងនិយាយថា ទឹកជំនន់នឹងចាប់ផ្តើមស្រកនៅប៉ុន្មានថ្ងៃខាងមុខ ហើយយើងកំពុងតាមដានពិនិត្យមើលនូវការប៉ះពាល់ និងការខូចខាត»។ ក្នុងចំណោមជនរងគ្រោះដែលបានស្លាប់បាត់បង់ជីវិតនោះមាន២នាក់នៅខេត្តក្រចេះ ៣នាក់នៅខេត្តស្ទឹងត្រែង ម្នាក់ក្នុងខេត្តកំពង់ចាម និងខេត្តត្បូងឃ្មុំមានជនរងគ្រោះស្លាប់ម្នាក់ និងខេត្តកណ្តាលម្នាក់។ នេះបើយោងតាមព័ត៌មានចុងក្រោយដែលវីអូអេសំឡេងសហរដ្ឋអាមេរិកទទួលបានពីគណៈកម្មាធិការជាតិគ្រប់គ្រងគ្រោះមហន្តរាយនៅល្ងាចថ្ងៃអង្គារនេះ។ លោកសរ ចំរុង អភិបាលខេត្តក្រចេះ ថ្លែងប្រាប់វីអូអេសំឡេងសហរដ្ឋអាមរិកតាមទូរស័ព្ទថា ស្ថានភាពទឹកជំនន់ស្ថិតក្នុងកម្រិតប្រកាសអាសន្ននៅឡើយ។ «អញ្ចឹងឥឡូវនេះទឹកលិចផ្លូវពីក្រចេះមកឆ្លូង។ ខ្ញុំបានបិទមិនឲ្យឡានធំធ្វើដំណើរទេ កុំឲ្យខូចថ្នល់ និងដើម្បីការពារសុវត្ថិភាព ទីប្រជុំជន់ក៏លិចដែរ។យើងបានដាក់លូ និងម៉ាស៊ីនពីរដើម្បីបូមទឹកចេញ។ ព្រឹកមិញនេះ ខ្ញុំបានទៅមើលនៅទីទួលសុវត្ថិភាពគឺយើងបានអប់រំគាត់ឲ្យដឹងពីជំងឺរបស់សត្វ បានចាក់ថ្នាំការពារសត្វទាំងនោះ»។ ឡោយឡែក លោក លន់ លឹមថៃ អភិបាលខេត្តកំពង់ចាម ថ្លែងថា រហូតមកទល់ថ្ងៃអង្គារនេះដែរ កម្រិតកម្ពស់ទឹកក្នុងទន្លេមេគង្គបានឡើងហួសកម្រិតប្រកាសអាសន្ន។ «ឥឡូវនេះយើងឃើញថា ក្នុងខេត្តស្ទឹងត្រែងមានការស្រកចុះបន្តិច ក៏ប៉ុន្តែនៅកំពង់ចាមនៅកើនឡើង ឡើងក្នុងកម្រិតតិច។ ទឹកនេះប្រៀបធៀងនឹងឆ្នាំមុន វាមិនកាចសាហាវនោះទេ»។ យោងតាមរបាយការណ៍របស់គណៈកម្មាធិការជាតិគ្រប់គ្រងគ្រោះមហន្តរាយ បានឲ្យដឹងថា មនុស្ស១៦៨នាក់បានស្លាប់ និងមនុស្សប្រមាណជិត១លាន៨សែននាក់បានរងការប៉ះពាល់ដោយសារទឹកជំនន់ក្នុងឆ្នាំ២០១៣។ ដោយឡែករបាយការណ៍របស់កម្មវិធីអភិវឌ្ឍន៍របស់អង្គការសហប្រជាជាតិប្រចាំនៅកម្ពុជា UNDP បានឲ្យដឹងថា ស្រូវសរុបជាង៣៨៥០០០ហិកតាត្រូវបានជន់លិច ហើយជាង១២៥០០០ហិចតាត្រូវបានបំផ្លាញដោយសារទឹកជំនន់កាលពីឆ្នាំ២០១៣ ហើយទឹកប្រាក់ខូចខាតដោយសារទឹកជំនន់សរុបប្រហែល៣៦៥លានដុល្លារអាមេរិក។ ក៏ប៉ុន្តែរហូតពេលនេះ លោកញឹម វណ្ណដាបញ្ជាក់ថា លោកមិនទាន់អាចវាយតម្លៃពីការខូចខាតដោយសារទឹកជំនន់នៅឆ្នាំនេះនៅឡើយទេ។ គួររឭកផងដែរថា ឆ្នាំ២០១១កម្ពុជាបានរងគ្រោះយ៉ាងធ្ងន់ធ្ងរដោយសារទឹកជំនន់ដែលបង្កឡើងដោយទឹកភ្លៀង និងឥទ្ធិពលខ្យល់ព្យុះទីហ្វុង ក្នុងនោះខេត្តចំនួន១៨ត្រូវបានជន់លិច និងមនុស្សយ៉ាងតិច២៥០នាក់បានបាត់បង់ជីវិត៕